CELEX: 
Language: el
Date: 2019-03-14 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ για την τροποποίηση του κατ’ εξουσιοδότηση κανονισμού (ΕΕ) 2017/1799 όσον αφορά την εξαίρεση της Λαϊκής Τράπεζας της Κίνας από τις απαιτήσεις προσυναλλακτικής και μετασυναλλακτικής διαφάνειας που προβλέπονται στον κανονισμό (ΕΕ) αριθ. 600/2014

ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               1.1.Γενικό πλαίσιο και στόχοι
            
            
               Ο κανονισμός (ΕΕ) αριθ. 600/2014
                  1
                (που συνήθως αναφέρεται ως «MiFIR») τέθηκε σε εφαρμογή στις 3 Ιανουαρίου 2018 και, μαζί με την οδηγία 2014/65/ΕΕ
                  2
                («MiFID II»), αντικαθιστά την οδηγία 2004/39/ΕΚ
                  3
                (MiFID I). Ο MiFIR και η MiFID II παρέχουν ένα εναρμονισμένο νομικό πλαίσιο που διέπει, μεταξύ άλλων, τις απαιτήσεις οι οποίες ισχύουν για τις επιχειρήσεις επενδύσεων, τους τόπους διαπραγμάτευσης, τους παρόχους υπηρεσιών αναφοράς δεδομένων και τις επιχειρήσεις τρίτων χωρών που παρέχουν επενδυτικές υπηρεσίες ή δραστηριότητες στην Ένωση. 
            
            
               Ο πρωταρχικός στόχος της MiFID II και του MiFIR είναι να δημιουργήσουν ισότιμους όρους ανταγωνισμού στις χρηματοπιστωτικές αγορές και να δώσουν στις αγορές τη δυνατότητα να λειτουργήσουν προς όφελος της οικονομίας, στηρίζοντας την απασχόληση και την ανάπτυξη.
            
            
               Ο MiFIR και η MiFID II αποσκοπούν στην ενίσχυση της αποτελεσματικότητας, της ανθεκτικότητας και της ακεραιότητας των χρηματοπιστωτικών αγορών. Ειδικότερα, αποσκοπούν στην επίτευξη μεγαλύτερης διαφάνειας, με την καθιέρωση ενός καθεστώτος διαφάνειας πριν και μετά τη διαπραγμάτευση για μη μετοχικούς τίτλους, και με την ενίσχυση και τη διεύρυνση του υφιστάμενου καθεστώτος διαφάνειας για τη διαπραγμάτευση μετοχών.
            
            
               1.2.Νομικό πλαίσιο και νομικά στοιχεία
            
            
               Προκειμένου να προσδιοριστούν οι απαιτήσεις που καθορίζονται στον κανονισμό MiFIR, η Επιτροπή εξουσιοδοτείται να εκδίδει κατ’ εξουσιοδότηση πράξεις, σύμφωνα με το άρθρο 290 της Συνθήκης για τη λειτουργία της Ευρωπαϊκής Ένωσης («ΣΛΕΕ»), και να προσδιορίζει εκεί ορισμένα στοιχεία, στις περιπτώσεις στις οποίες οι συννομοθέτες έχουν κρίνει αναγκαίο να χορηγήσουν εξουσιοδοτήσεις στην Ευρωπαϊκή Επιτροπή. Βάσει του άρθρου 1 παράγραφος 9 του MiFIR εξουσιοδοτείται η Επιτροπή να εκδίδει κατ’ εξουσιοδότηση πράξεις για την επέκταση της εξαίρεσης από τις απαιτήσεις προσυναλλακτικής και μετασυναλλακτικής διαφάνειας, βάσει του MIFIR, στις κεντρικές τράπεζες τρίτων χωρών όσον αφορά συναλλαγές κατά την άσκηση νομισματικής ή συναλλαγματικής πολιτικής ή πολιτικής διαχείρισης δημόσιου χρέους.
            
            
               2.ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               Η Ευρωπαϊκή Επιτροπή στήριξε τις διαπιστώσεις και τα συμπεράσματά της στην εξωτερική μελέτη που διενεργήθηκε από το Κέντρο Μελετών Ευρωπαϊκής Πολιτικής (CEPS) και το Πανεπιστήμιο της Μπολόνια, με τίτλο «Exemptions for third-country central banks and other entities under the Market Abuse Regulation (MAR) and the market in Financial Instrument Regulation (MiFIR)» («Εξαιρέσεις κεντρικών τραπεζών τρίτων χωρών και άλλων οντοτήτων στο πλαίσιο του κανονισμού για την κατάχρηση της αγοράς (MAR) και του κανονισμού για τις αγορές χρηματοπιστωτικών μέσων (MiFIR)»). Η μελέτη βασίζεται σε έρευνα με βάση ερωτηματολόγιο που απευθύνθηκε στις κεντρικές τράπεζες από δικαιοδοσίες τρίτων χωρών. Περιέχει ανάλυση της νομικής αντιμετώπισης των κεντρικών τραπεζών τρίτων χωρών σε σχέση με την προσυναλλακτική και τη μετασυναλλακτική διαφάνεια, της διαφάνειας του λειτουργικού τους πλαισίου, και του βαθμού συναλλακτικής δραστηριότητας εντός της Ένωσης. Το πρωτότυπο σχέδιο του κατ’ εξουσιοδότηση κανονισμού (EΕ) 2017/1799 δημοσιεύθηκε για διαβούλευση και υποβολή παρατηρήσεων, διάρκειας 4 εβδομάδων, η οποία ολοκληρώθηκε στις 4 Μαΐου 2017. Στο πλαίσιο της εν λόγω δημόσιας διαβούλευσης δεν υποβλήθηκαν παρατηρήσεις.
            
            
               3.ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Το άρθρο 1 παράγραφος 6 του κανονισμού (ΕΕ) αριθ. 600/2014 περιέχει εξαίρεση από τις απαιτήσεις προσυναλλακτικής και μετασυναλλακτικής διαφάνειας για συναλλαγές στις οποίες ο αντισυμβαλλόμενος είναι μέλος του Ευρωπαϊκού Συστήματος Κεντρικών Τραπεζών (ΕΣΚΤ) και όταν η εν λόγω συναλλαγή συνάπτεται σε εκτέλεση νομισματικής ή συναλλαγματικής πολιτικής ή πολιτικής για τη χρηματοπιστωτική σταθερότητα, την οποία το εν λόγω μέλος του ΕΣΚΤ είναι νόμιμα εξουσιοδοτημένο να ασκεί, και όταν το εν λόγω μέλος έχει ενημερώσει, εκ των προτέρων, τον εν λόγω αντισυμβαλλόμενο ότι η εν λόγω συναλλαγή εξαιρείται. 
            
            
               Σύμφωνα με το άρθρο 1 παράγραφος 9 του κανονισμού (ΕΕ) αριθ. 600/2014, ανατίθεται στην Επιτροπή η εξουσία να εκδίδει κατ’ εξουσιοδότηση πράξεις για επέκταση της εξαίρεσης αυτής σε ορισμένες κεντρικές τράπεζες τρίτων χωρών. Ο κατ’ εξουσιοδότηση κανονισμός (EΕ) 2017/1799 της Επιτροπής υλοποιεί την εξουσιοδότηση που προβλέπεται στον κανονισμό (ΕΕ) αριθ. 600/2014, προσδιορίζοντας τις κεντρικές τράπεζες τρίτων χωρών που επωφελούνται από την εξαίρεση που παρέχεται στα μέλη του ΕΣΚΤ, σύμφωνα με το άρθρο 1 παράγραφος 6 του κανονισμού (ΕΕ) αριθ. 600/2014.
            
            
               Στην αιτιολογική σκέψη 3 του κατ’ εξουσιοδότηση κανονισμού (ΕΕ) 2017/1799 της Επιτροπής προβλέπεται ότι ο κατάλογος των εξαιρούμενων κεντρικών τραπεζών τρίτων χωρών, που παρατίθεται στον κατ’ εξουσιοδότηση κανονισμό (ΕΕ) 2017/1799 της Επιτροπής, θα πρέπει να επανεξεταστεί, εφόσον κριθεί σκόπιμο, με σκοπό, μεταξύ άλλων, να επεκταθούν, ανάλογα με την περίπτωση, οι εξαιρέσεις και σε άλλες κεντρικές τράπεζες τρίτων χωρών που δεν έχουν ακόμη περιληφθεί στον κατάλογο.
            
            
               ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 14.3.2019
            
            
               για την τροποποίηση του κατ’ εξουσιοδότηση κανονισμού (ΕΕ) 2017/1799 όσον αφορά την εξαίρεση της Λαϊκής Τράπεζας της Κίνας από τις απαιτήσεις προσυναλλακτικής και μετασυναλλακτικής διαφάνειας που προβλέπονται στον κανονισμό (ΕΕ) αριθ. 600/2014
            
            
               (Κείμενο που παρουσιάζει ενδιαφέρον για τον ΕΟΧ)
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
         
         
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη τον κανονισμό (ΕΕ) αριθ. 600/2014 του Ευρωπαϊκού Κοινοβουλίου και του Συμβουλίου, της 15ης Μαΐου 2014, για τις αγορές χρηματοπιστωτικών μέσων και για την τροποποίηση του κανονισμού (ΕΕ) αριθ. 648/2012
                  4
               , και ιδίως το άρθρο 1 παράγραφος 9,
            
            
               Εκτιμώντας τα ακόλουθα:
            
            
               (1)Οι συναλλαγές στις οποίες είναι αντισυμβαλλόμενοι μέλη του Ευρωπαϊκού Συστήματος Κεντρικών Τραπεζών (ΕΣΚΤ) εξαιρούνται από τις απαιτήσεις διαφάνειας, σύμφωνα με το άρθρο 1 παράγραφος 6 του κανονισμού (ΕΕ) αριθ. 600/2014, εφόσον οι συναλλαγές αυτές πραγματοποιούνται κατά την άσκηση νομισματικής ή συναλλαγματικής πολιτικής ή πολιτικής για τη χρηματοπιστωτική σταθερότητα.
            
            
               (2)Μια τέτοια εξαίρεση από το πεδίο εφαρμογής του κανονισμού (ΕΕ) αριθ. 600/2014 δύναται να επεκταθεί, σύμφωνα με το άρθρο 1 παράγραφος 9 του εν λόγω κανονισμού, στις κεντρικές τράπεζες τρίτων χωρών, καθώς και στην Τράπεζα Διεθνών Διακανονισμών. 
            
            
               (3)Ο κατάλογος των εξαιρούμενων κεντρικών τραπεζών τρίτων χωρών, που παρατίθεται στον κατ’ εξουσιοδότηση κανονισμό (ΕΕ) 2017/1799, θα πρέπει να επικαιροποιηθεί, μεταξύ άλλων με σκοπό να επεκταθεί, ανάλογα με την περίπτωση, το πεδίο εφαρμογής της εξαίρεσης που προβλέπεται στο άρθρο 1 παράγραφος 6 του κανονισμού (ΕΕ) αριθ. 600/2014 σε άλλες κεντρικές τράπεζες τρίτων χωρών ή να αφαιρεθούν άλλες τέτοιες δημόσιες οντότητες από τον κατάλογο. Η Επιτροπή παρακολουθεί και αξιολογεί τις σχετικές εξελίξεις σε τρίτες χώρες και μπορεί να προβεί σε επανεξέταση της πρόσθετης εξαίρεσης, ανά πάσα στιγμή. 
            
            
               (4)Με βάση τις πληροφορίες που ελήφθησαν από τη Λαϊκή Δημοκρατία της Κίνας, η Επιτροπή συνέταξε και υπέβαλε στο Ευρωπαϊκό Κοινοβούλιο και στο Συμβούλιο έκθεση στην οποία αξιολογείται η διεθνής αντιμετώπιση της Λαϊκής Τράπεζας της Κίνας. Η εν λόγω έκθεση
                  5
                κατέληξε στο συμπέρασμα ότι είναι σκόπιμο να χορηγηθεί εξαίρεση από τις απαιτήσεις προσυναλλακτικής και μετασυναλλακτικής διαφάνειας, που προβλέπονται στον κανονισμό (ΕΕ) αριθ. 600/2014, στην κεντρική τράπεζα της Λαϊκής Δημοκρατίας της Κίνας. Συνεπώς, ο κατάλογος των εξαιρούμενων δημόσιων οντοτήτων που παρατίθεται στον κατ’ εξουσιοδότηση κανονισμό (ΕΕ) 2017/1799 θα πρέπει να τροποποιηθεί, προκειμένου να συμπεριλάβει την Λαϊκή Τράπεζα της Κίνας.
            
            
               (5)Τα μέτρα που προβλέπονται στον παρόντα κανονισμό είναι σύμφωνα με τη γνώμη της ομάδας εμπειρογνωμόνων της Ευρωπαϊκής Επιτροπής Κινητών Αξιών,
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Το παράρτημα του κατ’ εξουσιοδότηση κανονισμού (ΕΕ) 2017/1799 αντικαθίσταται από το κείμενο που περιλαμβάνεται στο παράρτημα του παρόντος κανονισμού. 
            
            
               Άρθρο 2
            
            
               Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες, 14.3.2019
            
            
               
                     Για την Επιτροπή
               
               
                     Πρόεδρος
                     Jean-Claude JUNCKER
               
            
         
         
            
                  
                     (1)
                  
                        Κανονισμός (ΕΕ) αριθ. 600/2014 του Ευρωπαϊκού Κοινοβουλίου και του Συμβουλίου, της 15ης Μαΐου 2014, για τις αγορές χρηματοπιστωτικών μέσων και για την τροποποίηση του κανονισμού (ΕΕ) αριθ. 648/2012 (ΕΕ L 173 της 12.6.2014, σ. 84).
               
               
                  
                     (2)
                  
                        Οδηγία 2014/65/ΕΕ του Ευρωπαϊκού Κοινοβουλίου και του Συμβουλίου, της 15ης Μαΐου 2014, για τις αγορές χρηματοπιστωτικών μέσων και την τροποποίηση της οδηγίας 2002/92/ΕΚ και της οδηγίας 2011/61/ΕΕ (ΕΕ L 173 της 12.6.2014).
               
               
                  
                     (3)
                  
                        Οδηγία 2004/39/ΕΚ του Ευρωπαϊκού Κοινοβουλίου και του Συμβουλίου, της 21ης Απριλίου 2004, για τις αγορές χρηματοπιστωτικών μέσων, για την τροποποίηση των οδηγιών 85/611/ΕΟΚ και 93/6/ΕΟΚ του Συμβουλίου και της οδηγίας 2000/12/ΕΚ του Ευρωπαϊκού Κοινοβουλίου και του Συμβουλίου και για την κατάργηση της οδηγίας 93/22/ΕΟΚ του Συμβουλίου (ΕΕ L 145 της 30.4.2004, σ. 1).
               
               
                  
                     (4)
                  
                        ΕΕ L 173 της 12.6.2014, σ. 84.
               
               
                  
                     (5)
                  
                        Έκθεση της Επιτροπής προς το Ευρωπαϊκό Κοινοβούλιο και το Συμβούλιο σχετικά με την εξαίρεση της Κεντρικής Τράπεζας της Λαϊκής Δημοκρατίας της Κίνας βάσει του κανονισμού για τις αγορές χρηματοπιστωτικών μέσων (MiFIR) [COM(2019) 143 της 14.3.2019].
               
            
      
    ---documentbreak--- 
      
         
         
            
               ΠΑΡΑΡΤΗΜΑ 
            
            
               1.Αυστραλία:
            
            
               –Κεντρική Τράπεζα της Αυστραλίας·
            
            
               2.Βραζιλία:
            
            
               –Κεντρική Τράπεζα της Βραζιλίας·
            
            
               3.Καναδάς:
            
            
               –Τράπεζα του Καναδά·
            
            
               4.Ειδική Διοικητική Περιοχή Χονγκ Κονγκ:
            
            
               –Νομισματική Αρχή του Χονγκ Κονγκ·
            
            
               5.Ινδία:
            
            
               –Κεντρική Τράπεζα της Ινδίας·
            
            
               6.Ιαπωνία:
            
            
               –Τράπεζα της Ιαπωνίας·
            
            
               7.Μεξικό:
            
            
               –Τράπεζα του Μεξικού·
            
            
               8.Λαϊκή Δημοκρατία της Κίνας:
            
            
               –Λαϊκή Τράπεζα της Κίνας
            
            
               9.Δημοκρατία της Κορέας:
            
            
               –Τράπεζα της Κορέας·
            
         
         
            
               10.Σινγκαπούρη:
            
            
               –Νομισματική Αρχή της Σινγκαπούρης·
            
            
               11.Ελβετία:
            
            
               –Εθνική Τράπεζα της Ελβετίας·
            
            
               12.Τουρκία:
            
            
               –Κεντρική Τράπεζα της Δημοκρατίας της Τουρκίας·
            
            
               13.Ηνωμένο Βασίλειο:
            
            
               –Τράπεζα της Αγγλίας
            
            
               14.Ηνωμένες Πολιτείες της Αμερικής:
            
            
               –
                     Ομοσπονδιακή Τράπεζα των ΗΠΑ·
            
            
               15.Τράπεζα Διεθνών Διακανονισμών.